钦定古今图书集成/明伦汇编/皇极典/第255卷 > 易经 > 井卦
## 钦定古今图书集成/明伦汇编/皇极典/第255卷 > 易经 > 井卦

九三：“井渫不食”，为我心恻，可用汲，王明，并受其福。

〈程传〉三以阳刚居得其正，是有济用之才，如井之清洁，可用汲而食也。若上有明王，则当用之而得其效。贤才见用，则己得行其道，君得享其功，下得被其泽，上下并受其福也。〈大全〉《朱子》曰：“若非王明，则无以收拾人才。”

《象》曰：“井渫不食”，行恻也。求“王明”，受福也。

〈程传〉“《井》渫”治而不见食，乃人有才知而不见用，以不得行为忧，恻也。既以不得行为恻，则岂免有求也。故求“王明”而受福，志切于行也。